Nege vas vir boendoegeweldArgieffoto Nege mans is in KwaZulu-Natal in hegtenis geneem nadat hulle glo die reg in eie hande geneem en ŉ vermeende inbreker doodgeslaan en nog twee glo erg aangerand het. Maj. Thulani Zwane, provinsiale polisiewoordvoerder, het Vrydag gesê die mans se inhegtenisnemings volg nadat daar oor die naweek by ŉ huis in KwaMashu ingebreek is. “Sondag omstreeks 06:00 is die oorledene, Vusumuzi Sikhakhane (36) en twee van sy vriende, beskuldig dat hulle by een van die nege verdagtes se huis ingebreek en ŉ tabletrekenaar en ŉ selfoon gesteel het,” het Zwane gesê. “Die verdagtes het die drie mans in die straat aangekeer en glo erg aangerand.” Die drie mans is ná die aanranding na ŉ hospitaal gehaas, waar Sikhakhane weens sy beserings beswyk het. Die ander twee het veelvoudige beserings opgedoen. Die nege verdagtes is Woensdag in hegtenis geneem en aangekla van moord en aanranding met die doel om ernstig te beseer. Hulle sal na verwagting Vrydag in die Ntuzuma-landdroshof verskyn.